ADVANC ทิ่ม JAS
*วานนี้เป็นอีกหนึ่งวันที่ “โมนิก้า” ได้ยินข่าวเม้าท์เกี่ยวกับเรื่องต่าง ๆ มากมายก่ายกอง ไม่ว่าจะเป็นในความอีหลักอีเหลื่อในการประมูล 5G ข่าวจำพวกอีแร้งเตรียมรุมทึ้งกองทุน CMDF รวมทั้งข่าวลือเกี่ยวกับโบรกเกอร์แทงข้างหลังก็มีเข้ามาไม่ขาดสาย แต่ที่เป็นกระแสเม้าท์มากสุดคงหนีไม่พ้นแบงก์ตราดอกบัวเป็นคนทิ้งหุ้นที่มีอยู่ในพอร์ตออกมาหลายตัวพะยะค่ะ
18 ธ.ค. 2562

เจาะกระดาน : โมนิก้าและทีมงาน
*วานนี้เป็นอีกหนึ่งวันที่ “โมนิก้า” ได้ยินข่าวเม้าท์เกี่ยวกับเรื่องต่าง ๆ มากมายก่ายกอง ไม่ว่าจะเป็นในความอีหลักอีเหลื่อในการประมูล 5G ข่าวจำพวกอีแร้งเตรียมรุมทึ้งกองทุน CMDF รวมทั้งข่าวลือเกี่ยวกับโบรกเกอร์แทงข้างหลังก็มีเข้ามาไม่ขาดสาย แต่ที่เป็นกระแสเม้าท์มากสุดคงหนีไม่พ้นแบงก์ตราดอกบัวเป็นคนทิ้งหุ้นที่มีอยู่ในพอร์ตออกมาหลายตัวพะยะค่ะ
*ถามว่ากระแสข่าวดังกล่าวเกิดขึ้นได้อย่างไร ? “โมนิก้า” ตอบได้ในทันทีว่า มันมาจากความไม่ชัดเจนของบริษัทที่กำลังทำดีลไม่สื่อสารข้อมูลให้นักลงทุนเข้าใจ (ส่วนใหญ่คิดว่าทีมพีอาร์ของตัวเองเจ๋งสุด ๆ แต่เอาเข้าจริงกลับโหลยโท่ยเหลือคณา) จึงก่อให้เกิดคำพูดในลักษณะ “เม้าท์ทูเม้าท์” ไปเรื่อยเปื่อยไม่มีที่สิ้นสุด ผสมโรงกับราคาหุ้นแกว่งตัวขึ้น ๆ ลง ๆ ตลอดเวลา เลยทำให้พวกอีช่างเผือกขยายความไปคนละทิศคนละทางไงล่ะคะ
*ด้วยเหตุนี้ถึงทำให้ “โมนิก้า” ไม่สามารถอธิบายการเด้งขึ้นของดัชนีมาปิดที่ระดับ 1,563.74 จุด บวกไป 15.09 จุด ด้วยมูลค่าการซื้อขาย 5.03 หมื่นล้านบาทได้อย่างเต็มปากเต็มคำ เพราะมองในแง่ของปัจจัยพื้นฐานก็ควรยืนอยู่แถว ๆ 1,600 จุด หรือมองในมุมเทคนิคเพื่อประเมินจุดเหมาะสม ดัชนีควรยืนบริเวณ 1,580 จุดก็จะสวยไม่ใช่น้อย เดี๊ยนถึงอยากให้แฟนคลับประเมินข้อมูลต่าง ๆ ด้วยตัวเอง เดี๋ยวจะหาว่าน้องหนูชี้นำจนเกินงามนะจะบอกให้
*ส่วนที่ซัดกันโต้ง ๆ แบบไม่ไว้หน้าอะไรกันทั้งสิ้น คงเป็นควันหลงจากงาน 5G THE NEW BEGINNING ซึ่งผู้บริหารของ ADVANC ออกมาฉะพ่อดอกมะลิ JAS แบบตรงเป้าเข้าประเด็นว่า ต้นทุนของการทำธุรกิจที่สูงขึ้นผิดธรรมชาติในเที่ยวนี้มาจากความบ้าระห่ำของพ่อทูนหัวตัวแสบ เลยทำให้แผนการเงินของคนที่ตั้งใจทำธุรกิจจริง ๆ สะดุดไปหมดทุกเรื่อง พร้อมกับมีการท้วงติงให้ภาครัฐควรขึ้นแบล็กลิสต์พ่อดอกมะลิเสียทีเจ้าค่ะ
*พร้อมกันนี้ยังพูดถึงช่องโหว่ในการวางแบงก์การันตีแค่ระดับ 10% มันเหมือนเป็นการเปิดช่องให้ตัวแสบเข้ามาป่วนวงการอีกรอบ จึงอยากให้หน่วยงานภาครัฐวางกฎแบงก์การันตี 100% กันไปเลย เพื่อป้องกันการได้แล้วทิ้งไปดื้อ ๆ ไม่ให้เกิดซ้ำสอง ผนวกกับบริษัทแม่ในต่างประเทศกลัวเรื่องนี้เป็นอย่างมาก จึงอยากให้ล้อมคอกปัญหาตรงนี้ให้เบ็ดเสร็จเด็ดขาดก่อนจะเริ่มประมูลในต้นปีหน้าเจ้าค่ะ
*ในฟากของ TRUE ก็ออกมาสวดหน่วยงานภาครัฐหลายดอกด้วยกัน แต่หลักใหญ่ใจความอยู่ที่การเกิดขึ้นของ 5G ไม่ได้มีการบูรณาการหน่วยงาน กระทรวง ทบวง กรม อย่างเป็นรูปธรรม..ทั้งที่เห็นกันทนโท่ว่าเรื่องนี้จะเป็นการปฏิวัติสังคมครั้งใหญ่ แต่หน่วยงานนำร่องอย่างกระทรวงสาธารณสุขกลับแสดงอาการเอ้อระเหยเสียอย่างนั้น “โมนิก้า” เลยรู้ในทันทีว่า พวกมือไม่พายแล้วเอาเท้าราน้ำมันเป็นจังซี่นี่เอง!
*ยิ่งมองเรื่องการตั้งเสาส่งสัญญาณเพิ่มเติมอีก 3 หมื่นต้น และต้องทำ EIA เพื่อขอตั้งเสาใหม่ทั้งหมด ยิ่งทำให้เห็นความเห็นแก่ตัวของหน่วยงานภาครัฐที่ไม่ยอมยื่นมือเข้ามาอำนวยความสะดวก ก็เป็นอีกหนึ่งประเด็นที่ทำให้ “โมนิก้า” มองเห็นข้อท้วงติงมากมายจากภาคเอกชน ซึ่งแต่ละช็อตที่โอเปอเรเตอร์แต่ละรายเม้าท์มอยกันอย่างสนุกสนานบนเวทีนั้น มันแฝงด้วยความขมขื่นที่ต้องเก็บไว้ในใจตลอดเวลานะจ๊ะ
*ส่วนในฟากของกสทช.ภายใต้การกุมบังเหียนของ “พี่น้อย” ก็ออกมาปลุกเร้าความมั่นใจของผู้ประกอบการด้วยการเปิดรับทุกความคิดเห็นเพื่อนำไปปรับปรุง พร้อมกับชี้ให้ทุกคนเห็นถึงความสำคัญของการมี 5G เป็นประเทศแรกในอาเซียนนั้น มันมีความหมายต่อการพัฒนาประเทศอย่างยั่งยืน จึงขอเชิญชวนให้โอเปอเรเตอร์ทุกรายให้ “สองมือล้วงกระเป๋า สองเท้าก้าวเข้ามา” ประมูลกันอย่างพร้อมเพรียงนะคะ
*เมื่อเดี๊ยนเห็นทีท่าของ “พี่น้อย” ที่สวมหมวกเป็น “เรกกูเรเตอร์” อย่างเต็มตัว แต่ยังสามารถสวมบทกลายเป็น “โปรโมเตอร์” ได้ในคราวเดียวกันปุ๊บ “โมนิก้า” ก็อยากให้สำนักงานก.ล.ต.ทำแบบนี้บ้างเหมือนกัน! เพราะเป็นการสร้างความใกล้ชิดกับบริษัทจดทะเบียนมากขึ้น ไม่ใช่ใครเจอหน้าก็ส่ายหน้าหนีเป็นประจำ มันเป็นบรรยากาศที่ไม่น่ารื่นรมย์เอาเสียเลย จึงหวังว่าปีหน้าฟ้าใหม่จะเห็นอะไรที่เฟรนด์ลี่จากหน่วยงานนี้บ้างพะยะค่ะ